Xiaomi
Užklausa Redmi nukreipia čia. Xiaomi Inc. (kin. 小米集團, pinyin: Xiǎomǐ jítuán) – Kinijos elektroninės įrangos kompanija, pagal užimamą rinką – trečias didžiausias mobiliųjų telefonų gamintojas pasaulyje (2021 m. duomenys) ir didžiausias mobiliųjų telefonų gamintojas Kinijoje. Mobilieji telefonai yra pagrindinė kompanijos veiklos sritis, generuojanti daugiau negu 94 % įplaukų. Nuo įkūrimo 2010 m. Xiaomi išsiplėtė ir šiuo metu gamina įvairią elektroniką - nešiojamus kompiuterius, dronus, išmaniąsias apyrankes, televizorius, robotinius siurblius ir t. t. Xiaomi verslo modelis paremtas žemomis maržomis. Kompanija stengiasi turėti mažas atsargas, stipriai riboja rinkodaros išlaidas ir savo telefonų modelius įprastai pardavinėja apie 18 mėnesių, kad galėtų pasipelnyti iš krentančių komponentų kainų. Pasak kompanijos įkūrėjo, Kinijoje Xiaomi stengiasi savo produktų kainas laikyti artimas produkto komponentų kainai. Xiaomi pavadinimas išvertus iš kinų kalbos reiškia soros kruopas.